Hokksund stasjon

Hokksund stasjon er en jernbanestasjon som ligger i Hokksund og ble åpnet i 1866 da Randsfjordbanen sto ferdig. Randsfjordbanen var smalsporet, det vil si at sporvidden var 1067 mm. Jernbanen ga arbeid til mange og var også viktig for utviklingen av det lokale næringslivet. Flere bedrifter anla jernbaneskinner inn på sine tomter. Strekningen Hokksund–Kongsberg, Kongsbergbanen, ble åpnet 10. november 1871, som en sidebane til Randsfjordbanen. Randsfjordbanen ble lagt om til normalspor, 1435 mm, i 1909. Samme år var Bergensbanen ferdig og togene til og fra Bergen stoppet på Hokksund stasjon. Strekningen Kongsberg–Hjuksebø, som første del av Sørlandsbanen, ble åpnet i 1920, inngår linjen Drammen-Hokksund-Kongsberg i denne, slik at Randsfjordbanen nå regnes å ha sitt startpunkt i Hokksund. Sidesporet til Kongsberg ble i 1928 flyttet 400 meter lenger nord for Hokksund stasjon. I tillegg til Kongsbergbanen er det i dag kun strekningen Hokksund-Hønefoss som har regulær passasjertrafikk med togene Oslo-Bergen. Disse går på Randsfjordbanen selv om Roa–Hønefosslinjen er kortere. Per 2019 stopper nattogene på Sørlandsbanen og fire av fjerntogene på Bergensbanen (to i døgnet hver vei) på stasjonen samt linje L12 (lokaltog Kongsberg–Eidsvoll). Hokksund ligger 70,22 km fra Oslo S, og reisetiden med lokaltog til Oslo er 52 min. L12 stopper også på Gardermoen – Oslo Lufthavn, og hit er reisetiden 1 time 18–20 min. Lokaltogene mellom Hokksund og Hønefoss ble lagt ned sist i 2004. I 2024 ble plattformene bygget om slik at høyden passer til dagens togmateriell. Dessuten ble belysning, sitteplasser og informasjonstavler oppgradert. Litt arbeid ble også utført sommeren 2025 med trapp og gjerde ned mot parkeringsplassen på nordsiden. I desember 2025 ble to nye leskur satt opp på plattform for spor 1. Per april 2026 er leskur og adkomst ved siden av godshuset ferdig og klart for de reisende. Svingskive Det er også en stor svingskive ved stasjonen som ble brukt til å snu damplokomotivene som gikk på strekningen Hokksund-Hønefoss. Det var allerede en svingskive ved Hokksund Stasjon i 1867, den var kort og hadde sporbredde 1067 mm. Den ble forlenget til ca. 10,5 m i 1891. I 1905 ble det bygget en ny svingskive med sporbredde 1435 fordi de nye tenderlokomotivene ikke kunne anvende den gamle. Den er 18 m lang og bygget for skinnevekt 30 tonn. I og med at de elektriske lokomotivene kan kjøres i begge retninger, ble det ikke lenger samme behov for dette men svingskiven ligger fortsatt ved stasjonen. I 2015 ble svingskiven restaurert og også flyttet litt. Plattformer og ruter Plattform 1 F4 Bergen F5 Kristiansand R12 Kongsberg Plattform 2 F4 Oslo F5 Oslo (nattog) R12 Eidsvoll R13 Dal Plattform A (buss) 101 Drammen 101 Vikersund / Hønefoss 115 Vestfossen - Kongsberg 116 Skotselv 117 Ormåsen 118 Sundet via Røren 119 Sundet via Voldstad Referanser Litteratur Bjerke, Thor og Holom, Finn (2004). Banedata 2004. Hamar / Oslo: Norsk Jernbaneklubb / Norsk Jernbanemuseum. s. 202-203. ISBN 82-90286-28-7. CS1-vedlikehold: Flere navn: forfatterliste (link) Dahl, Aasmund, red. (1992). NSBs bygningsregistrering: Randsfjordbanen med sidelinjer. NSB Arkitektkontoret. s. 73–112. Eksterne lenker (en) Hokksund stasjon – kategori av bilder, video eller lyd på Commons (no) «Hokksund stasjon». Kulturminnesøk. Riksantikvaren – Direktoratet for kulturminneforvaltning. (no) Bane NORs informasjonsside om Hokksund stasjon (no) Hokksund stasjon i Norsk Jernbaneklubbs stasjonsdatabase (no) Norsk Jernbaneklubbs stasjonsdatabase: Randsfjordbanen (no) Norsk Jernbaneklubbs stasjonsdatabase: Hokksund-Kongsberg